પાકિસ્તાન વિશ્વમાં ૨૫માં ક્રમની સૌથી મોટી લશ્કરી તાકાત ધરાવે છે. આ દેશનું સરંક્ષણ બજેટ ૯.૬૮ મિલિયન ડોલરનું છે અને સૈનિકોની સંખ્યા ૬ લાખ ૧૭ હજાર છે. તેની પાસે ૪૦૦ જેટલા યુદ્ધ વિમાનો છે.લાઇન ઓફ એક્ચ્યુઅલ કંટ્રોલની બંને બાજુ ચીન અને ભારતનાં સૈનિકો ખડકાયેલાં છે. ભારતના ઇસ્ટર્ન સેક્ટરમાં ૧,૨૦,૦૦૦ સૈનિકો તહેનાત છે, જ્યારે ચીને આ વિસ્તારમાં ૧૩ રેજિમેન્ટ્‌સ એટલે કે ૩ લાખ સૈનિકો તૈયાર રાખ્યાં છે. અત્યારે ડોકા લા ક્ષેત્રમાં ચીન સાથે ગમે ત્યારે યુદ્ધ ફાટી નીકળે તેવી પરિસ્થિતિ છે ત્યારે ભારતની તૈયારી કાચી નથી. ૧૯૬૨નાં ચીન સાથેનાં યુદ્ધ પછી ભારતે ઊંચાઈ પર બર્ફિલાં વાતાવરણમાં લડી શકે તેવી એક ટુકડી બનાવી છે તેનું નામ ‘માઉન્ટેઇન સ્ટ્રાઇક કોર્પ્સ’ ૯૦ હજાર સૈનિકો આ ફોર્સમાં તાલીમબદ્ધ બનીને તૈયાર છે. સમુદ્રથી ૭,૦૦૦ ફૂટની ઊંચાઈએ લડવા માટે તૈયાર આ ફોર્સ કોઈ પણ પરાક્રમ કરવા તૈયાર છે. આ માઉન્ટેઇન ફોર્સની મદદમાં સુખોઈ વિમાનોનું સ્ક્વોર્ડન આસામનાં તેજપુર એરબેઝ પર તૈયાર છે. ચાઈનાનું સાઉથવેસ્ટ સિટી ચેનગડુનાં એરબેઝ પર એરલિફટ કરવા માટેનાં વિમાનો તૈયાર છે જે ૪૮ કલાકમાં બોર્ડર પર પોતાનાં સૈનિકો મોકલી શકે છે. ચીન અને ભારત એકદમ યુદ્ધની કગાર પર આવી જવાનું કારણ પહેલી નજરે કોઈને સમજાય તેમ નથી, કારણ કે હજુ ૨૦૧૪ના સપ્ટેમ્બરમાં ચીનના પ્રમુખનું વડા પ્રધાન મોદીએ અમદાવાદમાં શાનદાર સ્વાગત કર્યું હતું. અઢી વર્ષમાં એવું તો શું બની ગયું કે ચાઈના ભારતથી અકળાઈ ઊઠયો છે અને ભૂતાનની જમીન પચાવી પાડવાનો પેંતરો રચી ભારતની ઉશ્કેરણી કરી યુદ્ધ સુધીની વાતો કરવા લાગ્યો છે.